Na podlagi 36. člena Zakona o gospodarskih javnih službah (Uradni list RS, št. 32/93, 30/98 - ZZLPPO, 127/06 - ZJZP, 38/10 - ZUKN in 57/11 - ORZGJS40), 27. člena Zakona o zaščiti živali (Uradni list RS, št. 38/13 - uradno prečiščeno besedilo, 21/18 - ZNOrg, 92/20 in 159/21) in 5. člena Odloka o ureditvi javne službe zagotovitve zavetišča za zapuščene živali na območju občine Litija (Uradni list RS, št. 30/23) Občina Litija objavlja

**JAVNI RAZPIS 2025**

**ZA PODELITEV KONCESIJE ZA OPRAVLJANJE  GOSPODARSKE JAVNE SLUŽBE ZA ZAPUŠČENE ŽIVALI NA OBMOČJU OBČINE LITIJA**

**I. PREDMET IN OBMOČJE KONCESIJE**

Dejavnost, ki je predmet gospodarske javne službe, obsega:

* sprejem prijav o zapuščenih živalih,
* zagotavljanje potrebne veterinarske pomoči zapuščenim živalim,
* zagotavljanje ulova, prevoza, namestitve in oskrbe zapuščenih živali v zavetišču,
* skrb za iskanje skrbnikov teh živali oziroma prodajo ali oddajo živali novim lastnikom,
* zagotavljanje označevanja in registracije zapuščenih živali v skladu s predpisi,
* druge naloge, določene z Zakonom o zaščiti živali in Pravilnikom o pogojih za zavetišča za zapuščene živali ter drugimi veljavnimi predpisi, ki urejajo to področje.

Območje izvajanja gospodarske javne službe obsega območje občine Litija (v nadaljevanju: občina).

**II. ZAČETEK IN ČAS TRAJANJA KONCESIJSKEGA RAZMERJA**

Koncesija se podeli za obdobje štirih let z možnostjo podaljšanja. Koncesijsko razmerje začne teči z dnem, ko izbrani prijavitelj in občina podpišeta koncesijsko pogodbo.

**III. POGOJI, KI JIH MORA IZPOLNJEVATI KONCESIONAR**

Na javni razpis se lahko prijavi imetnik zavetišča, ki mora za podelitev koncesije za izvajanje gospodarske javne službe izpolnjevati naslednje pogoje:

* da je fizična ali pravna oseba, registrirana za opravljanje dejavnosti, ki je predmet koncesije,
* da izpolnjuje pogoje, ki jih določajo zakon o zaščiti živali ter drugi podzakonski predpisi, ki podrobneje urejajo zaščito živali,
* da ima poravnane davke in prispevke,
* da ni v stečajnem postopku, v postopku prisilne poravnave ali likvidacije,
* da izkaže kadrovsko in organizacijsko sposobnost za izvajanje koncesije,
* da izkaže finančno sposobnost,
* da razpolaga z zadostnim številom oskrbnikov in zadostnim obsegom potrebnih delovnih sredstev,
* da predloži stroškovno opredeljen izvedbeni program oskrbe zapuščenih živali,
* da izkaže nekaznovanost za kazniva dejanja, povezana s področjem izvajanja in predmeta koncesije,
* da ima izkušnje na področju dejavnosti, ki je predmet koncesije,
* da prevzame odgovornost za škodo, ki bi jo z opravljanjem ali v zvezi z opravljanjem koncesije lahko povzročil tretji osebi,
* da izpolnjuje vse pogoje, ki jih določa Pravilnik o pogojih za zavetišča za zapuščene živali in
* da izpolnjuje morebitne dodatne pogoje vsebovane v javnem razpisu.

**IV. OBVEZNE SESTAVINE PRIJAVE NA RAZPIS, STROKOVNE REFERENCE IN DRUGA DOKAZILA, KI MORAJO BITI PREDLOŽENA ZA UGOTAVLJANJE USPOSOBLJENOSTI PRIJAVITELJA**

Obvezne sestavine prijave na razpis, strokovne reference in druga dokazila, ki morajo biti predložena za ugotavljanje usposobljenosti prijavitelja ter jih mora predložiti prijavitelj, so opredeljene v razpisni dokumentaciji, ki je objavljena in brezplačno na razpolago vsem zainteresiranim na spletni strani Občine Litija: <https://obcina.litija.si/>.

**V. MERILA ZA IZBOR KONCESIONARJA**

Izmed prijavljenih kandidatov, ki bodo izpolnjevali pogoje, se izbere en koncesionar ob upoštevanju naslednjih meril:

1. ponujena cena skupne vrednosti del v koncesijskem obdobju brez DDV

2. dosedanje izkušnje prijavitelja pri delu z živalmi (reference)

3. priporočila društev za zaščito živali

Merila so podrobneje določena v razpisni dokumentaciji.

**VI. ROK IN NAČIN PREDLOŽITVE PRIJAV NA RAZPIS**

Prijava na razpis je pravočasna, če do vključno**12. 3. 2025 do 12. ure**prispe po pošti oziroma je osebno oddana v vložišču Občine Litija, Jerebova 14, 1270 Litija.

Prijavne obrazce z zahtevano razpisno dokumentacijo je potrebno oddati v zaprti kuverti. Na kuverto se zalepi izpolnjen obrazec 8 razpisne dokumentacije.

Komisija pregleda in oceni prijave na razpis v skladu z merili za izbor koncesionarja. Prijavitelje, katerih prijave na razpis niso popolne, se pozove naj prijave v določenem roku dopolnijo.

Prepozno prispele vloge se neodprte vrnejo prijavitelju.

**VII. ROK ZA IZBOR KONCESIONARJA IN ZA OBVESTILO PRIJAVITELJEV O KONCESIONARJU**

Predviden rok za izbor koncesionarja in rok, v katerem bodo prijavitelji obveščeni o izboru, je 60 dni po roku za oddajo prijav.

Občina si pridržuje pravico, da v razpisnem postopku ne izbere koncesionarja.

**VIII. ROK, V KATEREM JE TREBNA ZAČETI Z IZVAJANJEM GOSPODARSKE JAVNE SLUŽBE**

Z izvajanjem gospodarske javne službe je treba začeti v roku 15 dni od sklenitve koncesijske pogodbe.

**IX. POOBLAŠČENA OSEBA ZA DAJANJE PISNIH IN USTNIH INFORMACIJ MED RAZPISOM**

Informacije o razpisu zainteresirani dobijo pri: Peter Repovš, elektronski naslov [peter.repovs@litija.si](mailto:peter.repovs@litija.si)

**X. KONČNA DOLOČBA**

Ta razpis se objavi v Uradnem listu Republike Slovenije in na spletni strani Občine Litija.

Številka: 430-6/2025-2

Datum: 27. 1. 2025

Župan Občine Litija

Franci Rokavec